ပိုတဲတ်သီယမ်

ပိုတဲတ်သီယမ်ယို ထွာ သင်္ကေတ K (အောဝ်ႏ Neo-Latin လိတ်ဖြုံႏ kalium ကိုထူႏခါꩻ) တွမ်ႏ အဲတ်တမ်အမုဲင် ၁၉ ကိုကအောဝ်ႏဒါႏ ဓာတုဗေဒ ဒြတ်စင်တဗာႏသှူ။ ပိုတဲတ်သီယမ် (potassium) ယို အောဝ်ႏအဉ်းကလစ်ဆျ်ငေါဝ်း ပိုတဲတ်ဆျ်(တသာႏဓာတ်) ဝေါးဟာရကိုဖျော်လှောန်။ ပိုတဲတ်သီယမ်ယို ထွာ သတ္တု အရောင်ႏဗွာ တွမ်ႏ ရှောန်ရောင်ႏ အောဝ်ႏကြူခါꩻဝင်ꩻ၊ အထဲ့ရော့ꩻ ထာꩻရွောင်ကိုနောဝ်ꩻ လဲန်း အယ်လကာလီ အဗူႏကို။ မဉ်ႏမာꩻတကှို့ꩻ ပိုတဲတ်သီယမ် သတ္တုနောဝ်ꩻ ထီႏလꩻ ရှောန်ရောင်ႏ က ဗေက်၊ အောဝ်ႏနောဝ်ꩻထှူ တလီꩻဗာႏ (အမာꩻမှိုင်ဓာတ် တလီꩻကို)တဲင် အကြုဲင်းထွာထိုꩻ အောက်သုဲက် တှော့ꩻ တညတောဝ်းမိနစ်ခိန်ႏကို အရောင်ႏတမို့ တမှောတ်ထိုꩻသှူ။ ဝွေꩻယို သူႏ သူꩻသီꩻ နမ့်မန်ꩻ (ထီဗဲ့ꩻ) တောဝ်းလဲ့ ဖိုးဗဲ့ꩻ (မန်း- အမဲဆီ) ထှူ အှောန်ႏသေးဟောဝ်အီလꩻ။ ပိုတဲတ်သီယမ် မဉ်ႏမာꩻဓာတ်ထှူနောဝ်ꩻ အှောန်ႏစွꩻထန်ႏထိုꩻ ဟုဲက်ဒရိုစဲန်တဲင် အဖွီသဲက်ꩻထိုꩻ၊ အောဝ်ႏပေါ်ဒါႏအီ အောဝ်ႏဒင်ႏဒါႏအီ ထီလောင်း။ ဓာတုဗေဒ ရပ်ခြောင်ႏဖဲ့ꩻကို ပိုတဲတ်သီယမ်ယို ထီႏနှောင်ꩻ အုဲင်းယွန်း [K+] အယောင်နေးသှူ။

ထူႏတောမ်

ကဏ္ဍ:ဓာတုဗေဒ